b'\n_START_ARTICLE_\nMorbihanas\n_START_PARAGRAPH_\nMorbijanas (56) (pranc. Le Morbihan, breton\xc5\xb3 kalba\xc2\xa0\xe2\x80\x93 Ma\xc5\xbeoji j\xc5\xabra, Mor- j\xc5\xabra, Bihan\xc2\xa0\xe2\x80\x93 ma\xc5\xbeas)\xc2\xa0\xe2\x80\x93 Pranc\xc5\xabzijos departamentas \xc5\xa1alies vakaruose, Bretan\xc4\x97s regione. Administracinis centras\xc2\xa0\xe2\x80\x93 Vanas (Vannes). Generalin\xc4\x97s tarybos pirmininkas \xc5\xbdozefas Fransua Kargeris (Joseph-Fran\xc3\xa7ois Kergu\xc3\xa9ris) (Pranc\xc5\xabzijos centrist\xc5\xb3 s\xc4\x85junga)._NEWLINE_Departamente 3 apskritys, 42 kantonai, 21 municipalinis susivienijimas ir 261 komuna. Plotas\xc2\xa0\xe2\x80\x93 6 823\xc2\xa0km\xc2\xb2. 1999\xc2\xa0m.\xc2\xa0\xe2\x80\x93 643 873 gyventojai, 94 gyv./km\xc2\xb2.\n_START_SECTION_\nIstorija\n_START_PARAGRAPH_\n\xc4\xaesteigtas pagal Did\xc5\xbeiosios Pranc\xc5\xabzijos revoliucijos 1789\xc2\xa0m. gruod\xc5\xbeio 22 d. \xc4\xafstatym\xc4\x85 nuo 1790\xc2\xa0m. kovo 4 d. kartu su kitais 82 departamentais, Bretan\xc4\x97s provincijos dalyje, apjungus Vano, Kornvalio, Sen Brij\xc4\x97, Sen Malo ir Nanto vyskupij\xc5\xb3 dalis.\n_START_SECTION_\nGeografija\n_START_PARAGRAPH_\nMorbijano departamentas ribojasi su Finistero, Kot Darmoro, Atlanto Luaros ir Ilio ir Vileno departamentais bei Atlanto vandenynu. Pagal departamento pavadinim\xc4\x85 pavadinta Morbijano srov\xc4\x97, pratekanti netoli jo krant\xc5\xb3 Atlanto vandenyne. \xc4\xae departamento sud\xc4\x97t\xc4\xaf \xc4\xafeina taip pat ir 42 salos, kuri\xc5\xb3 dviejose susik\xc5\xabr\xc4\x99 komunos, dauguma kit\xc5\xb3 negyvenamos, bet \xc4\xafdomios ornitologijai.\n_START_SECTION_\nKlimatas\n_START_PARAGRAPH_\nKlimatas tipi\xc5\xa1kas okeaninis, su \xc5\xa1velnomis \xc5\xbeiemomis ir \xc5\xa1iltomis vasaromis. \xc5\xbdiemos ir vasaros temperat\xc5\xabr\xc5\xb3 skirtumas nedidelis, ypa\xc4\x8d salose.\n_START_SECTION_\nKalba\n_START_PARAGRAPH_\nTradicin\xc4\x97 departamento kalba\xc2\xa0\xe2\x80\x93 kelt\xc5\xb3 breton\xc5\xb3 kalbos dialektas vis dar naudojamas kasdien. Veikia ir dvikalb\xc4\x97s mokyklos \xc5\xa1ia ir pranc\xc5\xabz\xc5\xb3 kalbomis, kuriose 2005\xc2\xa0m. mok\xc4\x97si 3 183 moksleiviai. Dar apie 900 breton\xc5\xb3 kalbos mokosi papildomai vidurin\xc4\x97se mokyklose.\n_START_SECTION_\nEkonomika\n_START_PARAGRAPH_\nPagrindin\xc4\x97s ekonomikos \xc5\xa1akos: \xc5\xbeem\xc4\x97s \xc5\xabkis, \xc5\xbe\xc5\xabkl\xc4\x97 ir maisto podukt\xc5\xb3 pramon\xc4\x97.\n_START_SECTION_\nTurizmas\n_START_PARAGRAPH_\nSalos ypa\xc4\x8d \xc4\xafdomios ornitologams\xc2\xa0\xe2\x80\x93 \xc4\x8dia peri ir \xc5\xbeiemoja daug pauk\xc5\xa1\xc4\x8di\xc5\xb3 r\xc5\xab\xc5\xa1i\xc5\xb3. Istorija ir architekt\xc5\xabra besidomintys turistai gali apsilankyti viduram\xc5\xbei\xc5\xb3 miesteliuose, pilyse, abatijose._NEWLINE_Sportinio turizmo m\xc4\x97g\xc4\x97jams paruo\xc5\xa1ta nema\xc5\xbeai j\xc5\xabros sporto \xc4\xafrengini\xc5\xb3 ir mar\xc5\xa1rut\xc5\xb3. Galima skraidyti parasparniais, nardyti j\xc5\xabroje, jodin\xc4\x97ti \xc5\xbeirgais.\n_START_SECTION_\nPolitika\n_START_PARAGRAPH_\nMorbijano departamentui Pranc\xc5\xabzijos senate atstovauja 3 senatoriai, Atstov\xc5\xb3 r\xc5\xabmuose\xc2\xa0\xe2\x80\x93 6 deputatai. Generalin\xc4\x99 taryb\xc4\x85 sudaro 42 nariai, kuri\xc5\xb3 po pus\xc4\x99 renkami kas trejus metus \xc5\xa1e\xc5\xa1eri\xc5\xb3 met\xc5\xb3 kadencijai.'